Virallinen lehti nro C 104 , 06/04/1998 s. 0234



B4-0325, 0335, 0350, 0354 ja 0368/98 Päätöslauselma Jesús María Valle Jaramillon salamurhasta Kolumbiassa Euroopan parlamentti, joka - palauttaa mieliin neuvoston puheenjohtajavaltion 13. kesäkuuta 1997 antaman julistuksen, joka koski Kolumbian ihmisoikeusjärjestö CINEPin jäsenten murhia, sekä aikaisemmin Kolumbiasta antamansa päätöslauselmat, erityisesti 24. lokakuuta 1996 ((EYVL C 347, 18.11.1996, s. 158.)) ja 12. kesäkuuta 1997 ((EYVL C 200, 30.6.1997, s. 173.)) antamansa päätöslauselmat, A. on järkyttynyt Antioquiassa sijaitsevan pysyvän ihmisoikeuskomitean puheenjohtaja Jesús María Valle Jaramillon salamurhasta, jonka suorittivat kolme «Brigaden» jäseneksi ilmoittautunutta henkilöä hänen työhuoneessaan 27. helmikuuta 1998, B. ottaa huomioon, että sen jälkeen kun pysyvä ihmisoikeuskomitea perustettiin vuonna 1978, kolmekymmentä jäsentä on salamurhattu, ja on erittäin huolissaan ihmisoikeusaktivisteihin kohdistuvan väkivallan lisääntymisestä - vuonna 1997 peräti 19 ihmisoikeusaktivistia surmattiin ja 30 aktivistia joutui pakenemaan maasta säilyttääkseen henkensä - sekä vuoden 1998 ensimmäisten kuukausien aikana tapahtuneiden ihmisoikeusloukkauksien suuresta lukumäärästä, C. uskoo, että näistä rikoksista vastaavat on tuomittava, sillä muussa tapauksessa ihmisoikeusloukkaukset tulevat jatkumaan Kolumbiassa, D. ottaa huomioon, että väkivallan ilmapiiri lisääntyi hiljattain pidettyjä vaaleja edeltävänä ajanjaksona ja sai aikaan monia kuolemantapauksia ja loukkasi monien Kolumbian kansalaisten perusoikeutta äänestää, E. panee tyytyväisenä merkille presidentti Ernesto Samper Pizanon 1. joulukuuta 1997 tekemän päätöksen riisua aseista puolisotilaalliset ryhmät, mutta pahoittelee poliittisen väkivallan jatkumista; 1. Tuomitsee Jesús María Valle Jaramillon raakalaismaisen murhan ja ilmaisee osanottonsa hänen perheelleen ja Antioquiassa sijaitsevalle pysyvälle ihmisoikeuskomitealle; 2. Pyytää, että Kolumbian hallitus tutkii Jesús María Valle Jaramillon salamurhaan liittyvät olosuhteet kiireellisenä asiana ja että syylliset tuomitaan; 3. Pyytää Kolumbian hallitusta parantamaan ihmisoikeus- ja työntekijäjärjestöjen suojaa ja tukemaan niiden toimintaa mahdollisuuksien mukaan; 4. Pyytää Kolumbian hallitusta erottamaan sotilas- ja poliisivoimien viranomaiset, jotka toimivat yhteistyössä puolisotilaallisten joukkojen kanssa; 5. Tuomitsee sissien suorittamat raakalaismaiset murhat ja väkivaltaisuudet Kolumbiassa; 6. Ilmaisee osanottonsa väkivallan uhrien omaisille; 7. Toistaa torjuvansa aseiden käytön Kolumbian yhteiskunnan ongelmien ratkaisun välineenä ja kehottaa kaikkia osapuolia tekemään aloitteen rauhanneuvottelujen käynnistämiseksi; 8. Pyytää YK:n ihmisoikeuksien päävaltuutettua lisäämään Bogotassa sijaitsevan toimistonsa henkilöstö- ja materiaalivoimavaroja ja harkitsemaan erityisraportoijan nimittämistä ihmisoikeuksien edistämiseksi Kolumbiassa; 9. Onnittelee kolumbialaisia heidän osoittamastaan demokraattisesta hengestä viimeisimmissä vaaleissa vallinneesta väkivallan ilmapiiristä huolimatta; 10. Kehottaa puhemiestään välittämään tämän päätöslauselman neuvostolle, komissiolle, Kolumbian hallitukselle, YK:lle ja pysyvälle ihmisoikeuskomitealle.